《惜红衣 荷花紫草和秋锦》
清代·龚翔麟

木笔涂妆，芳荃斗莛，绀房同靓。艳日烘香，蜂针綵茸钉。

秧抽短艳，看齐动、春锄烟顷。相映。菜棱又黄，是鸳鸯湖锦。

高舂弄影。尾接旗亭，红烧一枝杏。燕边零落，添缀胭脂冷。

除了吴根人见，是草是花谁认。爱蹋青罗袜，惯绕紫田支径。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。